1.

predkladá Rade tieto odporúčania: a) opätovne potvrdiť svoj neoblomný záväzok voči Pekinskej akčnej platforme a následným hodnotiacim konferenciám, ako aj voči súboru opatrení zameraných na rodovú rovnosť, ktoré sú v nej uvedené; b) zdôrazniť význam pozitívneho výsledku 66. zasadnutia Komisie OSN pre postavenie žien, ktoré sa uskutoční od 14. do 25. marca 2022, a to aj prijatím súboru výhľadovo orientovaných a ambicióznych záväzkov uvedených v politickom vyhlásení; c) zabezpečiť plné zapojenie Európskeho parlamentu a jeho Výboru pre práva žien a rodovú rovnosť do rozhodovacieho procesu týkajúceho sa pozície EÚ na 66. zasadnutí Komisie OSN pre postavenie žien a zabezpečiť, aby mal pred rokovaniami primerané informácie a prístup k dokumentu o pozícii EÚ; d) zabezpečiť, aby EÚ preukázala silné vedúce postavenie a zaujala jednotný postoj k dôležitosti posilnenia postavenia žien a dosiahnutia rodovej rovnosti v kontexte boja proti zmene klímy, a prijať rázne opatrenia na jednoznačné odsúdenie akejkoľvek formy odmietania rodovej rovnosti alebo opatrení, ktoré oslabujú práva, autonómiu a emancipáciu žien vo všetkých oblastiach; e) zaviazať sa k silnej podpore práce orgánu OSN Ženy, ktorý je ústredným aktérom v systéme OSN na podporu práv žien a spájanie všetkých príslušných zainteresovaných strán s cieľom vytvoriť politickú zmenu a koordinovať činnosti; vyzvať všetky členské štáty OSN, ako aj EÚ, aby pre orgán OSN Ženy zabezpečili primerané financovanie; f) opätovne potvrdiť záväzky týkajúce sa rodovej rovnosti a posilnenia postavenia všetkých žien a dievčat prijaté na príslušných samitoch a konferenciách OSN vrátane Medzinárodnej konferencie o populácii a rozvoji a jej akčného programu a záverečných dokumentov z jej preskúmaní; g) uznať, že ženy v celej svojej rozmanitosti, najmä príslušníčky pôvodného obyvateľstva a iných komunít závislých od prírodných zdrojov, sú neúmerne postihnuté zmenou klímy, zhoršovaním životného prostredia a katastrofami, ako je strata ekosystému, strata prístupu k základným prírodným zdrojom, podvýživa, respiračné ochorenia, ochorenia súvisiace s vodou a choroby prenášané vektormi; h) zohľadniť účinky pandémie ochorenia COVID-19 na rodovo responzívne opatrenia v oblasti klímy a zabezpečiť, aby všetky politiky a programy v oblasti klímy odrážali tieto vplyvy a zameriavali sa na posilnenie odolnosti a adaptívnej kapacity žien; i) opätovne zdôrazniť svoj cieľ podporovať a rozvíjať obnovený päťročný akčný plán pre rodovú rovnosť dohodnutý na COP25 s cieľom podporiť rodovú rovnosť v procese UNFCCC a ísť príkladom tým, že sa zaviaže dosiahnuť rodovo vyvážené zastúpenie v delegáciách UNFCCC; j) dôrazne zdôrazniť, že ženy a dievčatá sú postihnuté nielen zmenou klímy, ale sú aj silnými aktérkami zmeny v rámci klimatickej transformácie; zaviazať sa k zmysluplnej a rovnocennej účasti žien v celej ich rozmanitosti v rozhodovacích orgánoch na všetkých úrovniach, pokiaľ ide o politiku a opatrenia v oblasti klímy, ako aj pri obnove po ukončení konfliktu; zabezpečiť rovnaké zapojenie žien do navrhovania a vykonávania ambicióznych a lokalizovaných programov v oblasti pripravenosti, zmierňovania a adaptácie, a tým zabezpečiť účinné rodovo transformačné opatrenia v oblasti klímy, znižovanie rizika katastrof a inkluzívne a udržateľné riadenie prírodných zdrojov; podporovať širokú a zmysluplnú účasť občianskej spoločnosti, organizácií žien a marginalizovaných skupín pri rozhodovaní a tvorbe politiky na všetkých úrovniach; podporovať najmä účasť mládeže a mladých žien; k) prijať okamžité opatrenia na riešenie zmeny klímy s cieľom zabrániť tomu, aby boli ľudia vytláčaní zo svojich domovov a komunít, a tým bojovať proti rastúcemu fenoménu vysídľovania spôsobeného zmenou klímy; l) obhajovať, podporovať a prijímať konkrétne opatrenia na ochranu žien ohrozených zmenou klímy a environmentálnymi katastrofami, najmä pred vysídľovaním, chudobou, obchodovaním s ľuďmi, rodovo motivovaným násilím a potravinovou neistotou, ako aj ohrozením ich živobytia, a zabezpečiť, aby mali prístup k základným službám a primeraným a dostupným hygienickým zariadeniam, a chrániť ich fyzické a duševné zdravie vrátane sexuálneho a reprodukčného zdravia a práv; m) zintenzívniť svoj záväzok bojovať proti rodovo motivovanému násiliu vo všetkých jeho formách, najmä vzhľadom na zvýšené riziko pre ženy postihnuté zmenou klímy; posilniť preventívne opatrenia a zabezpečiť podporu obetí s cieľom zabrániť druhotnej viktimizácii; ďalej sa v rámci regionálneho a medzinárodného partnerstva zaviazať k pomoci usmerňovaním a financovaním boja proti rodovo motivovanému násiliu; n) riešiť a dôrazne odsúdiť nárast rodovo motivovaného násilia súvisiaceho s konfliktmi vrátane sexuálneho násilia, najmä v oblastiach postihnutých zmenou klímy, v rámci svojich vonkajších vzťahov a všetkých ustanovení o ľudských právach v medzinárodných dohodách; o) presadzovať vykonávanie cielených opatrení v oblasti rodovej rovnosti v kombinácii s uplatňovaním hľadiska rodovej rovnosti v politikách v oblasti životného prostredia a zmeny klímy; vykonávať systematické posúdenia vplyvu na rodovú rovnosť založené na zbere rozčlenených údajov s cieľom lepšie pochopiť rodovo špecifické aspekty zmeny klímy a prírodných katastrof a zabezpečiť odborné poznatky o rodovej rovnosti v príslušných opatreniach a politikách v oblasti klímy, a to aj v rámci Európskej zelenej dohody; prijať a vykonávať rodovo responzívne rozpočtovanie, postupy a plány na zabezpečenie primeraného financovania vyčleneného na podporu rodovej rovnosti; p) uznať súvislosť medzi rodovo responzívnymi opatreniami v oblasti klímy a spravodlivou transformáciou s cieľom podporovať inkluzívne príležitosti pre všetkých v ekologickom hospodárstve; zabezpečiť, aby všetky politiky spojené so zelenou transformáciou zohľadňovali rodovo špecifické potreby a neovplyvňovali negatívne ženy, dievčatá a ľudí, ktorí čelia prierezovej diskriminácii; q) zaviazať sa k zabezpečovaniu odbornej prípravy zameranej na rodovú rovnosť pre úradníkov EÚ, najmä pre tých, ktorí sa zaoberajú rozvojovými a klimatickými politikami; r) budovať a posilňovať odolnosť žien a dievčat v kontexte zmeny klímy, zhoršovania životného prostredia a katastrof investovaním do rodovo responzívnych sociálnych služieb, zdravotných systémov a systémov starostlivosti a zabezpečiť dôstojné pracovné miesta; s) presadzovať zvýšené úsilie o väčšie začlenenie žien do trhu práce a zlepšiť podporu podnikateľskej činnosti žien v oblasti klimatickej a environmentálnej technológie a výskumu; podporovať inovácie v týchto kľúčových oblastiach a zároveň podporovať finančnú nezávislosť žien; t) vyzvať EÚ a členské štáty, aby podporovali prístup žien v celej ich rozmanitosti k novým pracovným príležitostiam v rámci zelenej transformácie s cieľom zabezpečiť, aby zelené pracovné miesta boli rovnako prospešné a prístupné pre všetkých; uľahčovať a zlepšovať prístup žien k informáciám a vzdelávaniu, a to aj v oblasti vedy, techniky a ekonomiky, a tým zlepšovať ich znalosti, zručnosti a príležitosti na účasť na rozhodnutiach v oblasti životného prostredia a zároveň bojovať proti rodovým stereotypom; u) uznať to, že odvetvia, v ktorých väčšinu pracovnej sily tvoria ženy, sú uhlíkovo neutrálne (napríklad starostlivosť); využiť túto skutočnosť a príležitosti, ktoré z nej vyplývajú, a podporovať tieto odvetvia ako prostriedok na riešenie zmeny klímy a spravodlivej transformácie; v) vyzvať členské štáty a EÚ, aby v plnej miere vykonávali GAP III a plnili ciele prioritnej oblasti týkajúcej sa zmeny klímy a životného prostredia; w) chrániť práva obhajkýň environmentálnych ľudských práv a poskytovať im osobitnú podporu a zabezpečiť, aby sa prípady porušovania ich práv a ich zneužívania vyšetrili a aby zodpovedné osoby boli brané na zodpovednosť; zabezpečiť, aby organizácie pracujúce v teréne v oblasti ochrany práv žien boli podporované primeraným financovaním a odstránením obmedzení, ktoré im bránia v ich činnosti; x) zdôrazniť potrebu chrániť a presadzovať práva skupín, ktoré čelia formám viacnásobnej a prierezovej diskriminácie, vrátane žien so zdravotným postihnutím, žien čiernej farby pleti a žien inej farby pleti, migrantiek a príslušníčok etnických menšín, starších žien, žien vo vidieckych a vyľudnených oblastiach, slobodných matiek a LGBTIQ osôb; pracovať na podpore koncepcie boja proti viacnásobnej diskriminácii a začleniť prierezovú analýzu do všetkých orgánov OSN a EÚ a jej členských štátov;